એવી પણ ફરિયાદો થઈ કે સંજુમાં એનો હોસ્ટેલનો ફેઝ, એની બે પત્નીઓ, દીકરી ત્રિશલા, એની બહેનો-બનેવી સાથેના એના ખાટા-મીઠા સંબંધો, એની ફિલ્મો-અભિનેત્રીઓ સાથેના સંબંધો, એની પાસે ઓલરેડી ત્રણ ગન્સ હતી, ભાઈલોગ સાથે એ વાતો કરતો વગેરે બધું કેમ ન બતાવ્યું? તો જનાબ, આ વેબસિરીઝ છે? વળી, ફિલ્મમેકરે શું બતાવવું-શું ન બતાવવું એ કોણ નક્કી કરશે? કરણી સેના? અને આગળ કહ્યું તેમ, આ સંજય દત્તનું પોતાના વિશેનું પોતાનું વર્ઝન છે. હૉલિવૂડના ફિલ્મમેકર ક્વેન્ટિન ટેરેન્ટિનોએ કહેલું કે એ બાયોપિક્સને ધિક્કારે છે. જો કોઈ વ્યક્તિની આખી લાઈફ પર ફિલ્મ બનાવવી હોય તો એ સાવ કોમિકબુક વર્ઝન બનીને રહી જાય. બહુ બહુ તો એની લાઈફના કોઈ મહત્ત્વના દિવસ કે પ્રસંગ પર ફિલ્મ બની શકે. અને આમેય ‘ગાંધી’ ફિલ્મના ગાંધી ને ‘ગાંધી માય ફાધર’ના કે ‘મેકિંગ ઓફ મહાત્મા’ પરના ગાંધીજી અલગ જ હોવાના (આ ઉદાહરણ સરખામણી માટે નહીં, જસ્ટ સ્ટોરી ટેલિંગ માટે લખ્યું છે). આ જ ટેરેન્ટિનોની ‘ઈન્ગ્લોરિયસ બાસ્ટર્ડ્સ’ જોઈ છે? એમાં તો એણે હિટલરને એક થિયેટરમાં પૂરીને મારી નાખેલો. આપણે ત્યાં એ ટાઈપની ‘ઓલ્ટરનેટિવ હિસ્ટરી’વાળી ફિલ્મ બનાવી હોય તો?